Dôvodová   správa

Všeobecná časť

Návrh nariadenia vlády Slovenskej republiky, ktorým sa ustanovujú zvýšené platové tarify štátnych zamestnancov (ďalej len „nariadenie vlády“) sa predkladá v súlade s § 105 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov (ďalej len "zákon o štátnej službe"), ktorý splnomocňuje vládu Slovenskej republiky na jeho vydanie.

Návrhom nariadenia vlády sa realizuje čl. II bod 3 Kolektívnej zmluvy vyššieho stupňa v štátnej službe na rok 2008, ktorá bola uzatvorená 17. októbra 2007 zmluvnými stranami podľa § 2 ods. 3 písm. c) zákona č. 2/1991 Zb. o kolektívnom vyjednávaní v znení neskorších predpisov. Podľa čl. II bodu 3 tejto kolektívnej zmluvy platové tarify štátnych zamestnancov sa od 1. januára 2008 zvýšia o 3 %.

Návrh nariadenia vlády je v súlade s Ústavou Slovenskej republiky, zákonom o štátnej službe a ďalšími všeobecne záväznými právnymi predpismi, medzinárodnými zmluvami, ktorými je Slovenská republika viazaná, s právom Európskych spoločenstiev  a právom Európskej únie.

Návrh nariadenia vlády nemá vplyv na zamestnanosť, ani vplyv na životné prostredie. Zvýšenie platových taríf štátnych zamestnancov bude mať dosah na štátny rozpočet. Finančné krytie zvýšenia platových taríf štátnych zamestnancov bude zabezpečené v štátnom rozpočte na rok 2008.